《感发白》
宋代·吕陶

少年事辛勤，老大涉忧患。抚时感零落，发白亦已惯。

每思初白时，黑者尚千万。晨梳满一握，中有素丝间。

及其白已甚，色势颇滋蔓。种种渐无几，星星忽大半。

常情恶衰飒，不欲姿容变。持镊屡剪摘，煮药勤点换。

久之反自笑，遂事固不谏。万物入形器，盛衰有期限。

葩英乘春芳，凋灭向秋晚。人生止百岁，稚耋如早晏。

光阴白驹走，安得常总丱。形骸任驱役，膂力资治办。

其间得与丧，大率皆梦幻。既老遂休佚，万熊无足盼。

方当齐椿菌，未暇语鹏鴳。霜雪华满头，长吟又何怨。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。